
FILOSOFIA MENTALULUI 
Argumente împotriva posibilităţii decorporalizării 


să ne imaginăm că existenţa decorporalizată este posibilă. Este 
posibil să-ţi pierzi diferite atribute fizicale (păr, dinţi, membre etc.) Să 
presupunem că-ţi pierzi toate atributele fizicale. Filosofii îşi pun problema: 
este posibil ca unei persoane să i se înlăture toate trăsăturile fizicale fără 
ca acea persoană să înceteze să mai existe? 

Mulţi filosofi dau un răspuns negativ acestei întrebări. Există, în 
principal, trei argumente pentru imposibilitatea existenţei 
decorporalizate. 


1. Relatările despre experienţa vieţii de după moarte contrazic 
presupunerea că persoana este decorporalizată: există relatări despre 
trecerea printr-un tunel întunecat, viziunea unei lumini strălucitoare etc. 
Intrebarea este: cum poţi să te deplasezi fără corp, să vezi fără ochi? 

Aceste relatări, prin urmare, contravin ideii că persoanele se află 
realmente în afara corpului, deoarece toate aceste relatări fac apel la un 
limbaj fizical, prin termeni de: a trece printr-un spațiu, a vedea, a auzi. 

O explicaţie a folosirii limbajului fizical ar fi aceea că experienţele 
acestea sunt complet în afara experienţei noastre comune, de unde 
rezultă dificultăţi în redarea lor. 

Aceasta însă este o explicaţie ad-hoc (ad-hoc înseamnă "pentru 
aceasta" şi se referă la o explicaţie care dă seama doar pentru ceva 
anume, de aceea nu este o explicaţie valabilă; o explicaţie sau teorie 
valabilă trebuie mai ales să arate cum nu poate fi ceva, iar nu cum este 
ceva). 


2. Apărătorii existenţei personale decorporalizate (EPD) trebuie să 
explice cum pot interacţiona persoanele într-o lume decorporalizată. 

De exemplu, Melania a relatat că a vorbit cu bunica ei. Este greu 
de înţeles cum pot interacţiona persoanele decorporalizate; interacţiunea 
aceasta este nepermis de misterioasă în EPD. Se poate admite 
interacţiunea în EPD prin vibraţie, dar rămîne sarcina de a o explica. 


3. Problema identităţii personale (argumentul cel mai subtil) 

Identitatea unei persoane distinge sau selectează acea persoană 
de sau dintre alte persoane de care, altfel, ar fi indiscernabilă. (Identitatea 
mea este ceea ce face ca eu să fiu eu.) 

Persoanele pot fi distinse în mai multe feluri: prin amprente 
digitale, prin profilul de personalitate, ADN, părinţi, data naşterii etc. 
Unele moduri de a distinge persoana sunt laxe, iar altele sunt restrictive 
sau rigide. O modalitate de distingere este laxă dacă lasă loc de confuzie 
între persoana în discuţie şi alte persoane. Opus, o modalitate de 
distingere este  restrictivă/rigidă dacă nu lasă nici o posibilitate de 
confuzie. Dacă modalitatea de selectare este restrictivă, atunci persoana 
a fost selectată prin referire la identitatea sa personală. 


- Referirea la părinţi este o modalitate de distingere laxă. 

_- Caracteristicile mentale/psihice conferă, de asemenea, distincţii 
laxe. In principiu, orice trăsătură mentală/psihică a unei persoane poate fi 
împărtăşită de o altă persoană şi deci nu permite trasarea unor distincţii 
restrictive între persoane (frica de avion nu face ca tu să fii tu sau eu să 
fiu eu). Aşadar, trăsăturile psihice luate individual furnizează distincţii 
laxe. 


Întrebare: Ce anume poate face distincţie restrictivă? 

Răspuns (atrăgător): Corpul furnizează distincţii restrictive între 
persoane. 

Intre proprietăţile unui corp intră şi proprietăţile spaţio-temporale 
(eu şi clona mea suntem doi, nu ocupăm acelaşi loc în spaţiu; eu şi sora 
mea avem aceiaşi părinţi, aceleaşi dorinţe, temeri, fobii etc, dar nimeni 
altcineva nu are acelaşi corp cu mine în acelaşi timp). 


Cei mai mulţi filosofi sunt de acord că identitatea personală are 
două componente: 

1. distingerea persoanelor la un moment dat; 

2. istoria personală, proprie fiecărei persoane. 

Cu condiţia ca un corp să "conţină" o singură persoană şi să nu 
existe îndoieli asupra istoriei personale, distingerea persoanelor la un 
moment dat, în virtutea corporalizării (întrupării) lor diferite este 
neproblematică. 

Istoria personală este extrem de problematică, deoarece 
persoanele şi corpurile lor prezintă istorii care pot fi distincte. Istoriile 
corpurilor nu coincid în mod necesar cu istoriile persoanelor (pentru 
creştini, trupul moare şi putrezeşte, iar persoana nu). 

- dacă moartea înseamnă anihilare, se poate ca o persoană să-şi 
înceteze existenţa înainte ca trupul acestei persoane să putrezească. 

- un corp începe să existe ca fetus, persoana începe să existe mai 
tîrziu. 

Dacă istoria unui corp nu este în mod necesar istoria unei 
persoane, atunci corpul nu poate servi în mod simplu şi direct drept 
criteriu restrictiv pentru a distinge între diferite persoane. 

Foarte mulţi filosofi susţin că ideea de a lua corpul drept criteriu 
restrictiv (adică identitatea mea depinde de corpul meu), atunci fără un 
corp care este al meu nu sunt nimic. 


Trăsăturile psihice/mentale şi identitatea personală 


O trăsătură uzuală a discursului nostru despre noi înşine şi despre 
cei din jur constă din practica de a identifica persoanele prin referire la 
corpurile acestora şi la localizările lor din spaţiu. 

Identitatea personală pare să se evapore în EPD. 

Să presupunem că pe o altă masă de operaţie descoperim o altă 
persoană care are aceleaşi trăsături psihice cu Melania (absolut toate 
gîndurile, sentimentele etc. sunt identice), să-i spunem Ştefania. Să 
presupunem că în acelaşi timp şi cu exact aceleaşi cuvinte, Ştefania 
relatează o experienţă a vieţii de după moarte. 


Întrebare: cine a avut de fapt o experienţă a vieţii de după moarte: 
nici una din ele, numai una din ele, amîndouă? Altfel spus, ce anume 
determină identitățile celor două personaje? 

Cei care susţin că existenţa decorporalizată este posibilă trebuie să 
presupună că, deşi Melania şi Ştefania au aceleaşi trăsături psihice, ceva 
le distinge în existenţa decorporalizată. Dacă admitem că cele două sunt 
identice din punct de vedere mental, atunci ele nu pot fi distinse în cursul 
experienţei vieţii după moarte. Prin contrast, atita timp cît persoanele 
sunt corporalizate, identitatea personală se păstrează. 


Argumentul: 
Trăsăturile mentale sunt criterii de distingere laxe. Ca atare, ceea 


ce face ca eu să fiu eu şi tu să fii tu nu poate fi specificat doar în termenii 
trăsăturilor psihice. Pentru o astfel de specificare trebuie să se facă 
referire la corpurile noastre. Supravieţuirea corporală înseamnă şi 
posibilitatea identificării personale, în timp ce supraviețuirea 
decorporalizată cere ca persoanele să poată fi identificate independent de 
corporalizare, ceea ce pare a fi foarte dificil, dacă nu imposibil (poţi 
concepe ca două persoane să aibă aceleaşi trăsături psihice, dar nu 
acelaşi corp). 


Un fel de concluzie: 
Dacă cea mai bună explicaţie a relatărilor privind experienţa vieţii de 
după moarte se referă la supraviețuirea decorporalizată, atunci trebuie să 
se accepte că viaţa de după moarte este posibilă şi că persoanele pot 
exista fără corporalizare. Pe de altă parte, problemele ridicate e existenţa 
decorporalizată sunt deosebit de dificile, cea mai dificilă dintre ele fiind 
aceea dacă şi în ce mod persoanele decorporalizate îşi păstrează 
identitatea. 


